EY:n perustamissopimuksen 95 artiklan 4 kohdan mukainen ilmoitus pyynnöstä saada pitää voimassa yhteisön yhdenmukaistamistoimenpiteestä poikkeavia kansallisia säännöksiä

(2003/C 185/03)

(ETA:n kannalta merkityksellinen teksti)

1. Saksan liittotasavalta antoi 21 päivänä toukokuuta 2003 päivätyllä kirjeellä Euroopan yhteisön perustamissopimuksen 95 artiklan 4 kohdan mukaisesti komissiolle tiedoksi kansalliset säännöksensä, jotka koskevat atsovärien käyttöä ja jotka on tarkoitus pitää voimassa tiettyjen vaarallisten aineiden ja valmisteiden markkinoille saattamisen ja käytön rajoituksista annetun neuvoston direktiivin 76/769/ETY(1), sellaisena kuin se on muutettuna atsoväriaineiden markkinoille saattamista ja käyttöä koskevalla direktiivillä 2002/61/EY(2), säännöksistä poiketen.

2. Perustamissopimuksen 95 artiklan 4 kohdan mukaan "jos sen jälkeen, kun neuvosto tai komissio on toteuttanut yhdenmukaistamistoimenpiteen, jäsenvaltio pitää tärkeistä 30 artiklassa tarkoitetuista taikka ympäristön tai työympäristön suojelua koskevista syistä tarpeellisena pitää voimassa kansalliset säännöksensä tai määräyksensä, jäsenvaltio antaa nämä säännökset ja määräykset sekä perusteet niiden voimassa pitämiselle tiedoksi komissiolle".

3. Perustamissopimuksen 95 artiklan 6 kohdan mukaan komissio hyväksyy tai hylkää kyseiset kansalliset säännökset tai määräykset kuuden kuukauden kuluessa tiedoksi antamisesta todettuaan ensin, ovatko ne keino mielivaltaiseen syrjintään tai jäsenvaltioiden välisen kaupan peiteltyyn rajoittamiseen ja muodostavatko ne esteen sisämarkkinoiden toiminnalle.

4. Heinäkuun 15 päivänä 1994 annetulla toisella asetuksella, jolla muutettiin kulutushyödykkeistä annettua asetusta, Saksan liittotasavalta kielsi vahingollisten atsovärien käytön tietyissä tuotteissa, jotka ovat pitkän ajan suorassa kosketuksessa ihmiskehon kanssa, koska mainitut värit voivat hajota syöpää aiheuttaviksi aineiksi. Kansallinen säädös annettiin kuluttajan suojaamiseksi terveysriskeiltä, ja sillä kiellettiin atsovärien, jotka voivat muodostaa jonkin määritellyistä 20 amiinista hajoamalla yhdeksi tai useammaksi atsoryhmäksi, käyttö kahdeksan tuoteryhmän, jotka saattavat olla pitkän ajan suorassa kosketuksessa ihmiskehon kanssa, kaupallisessa valmistuksessa tai käsittelyssä.

5. Ottaen huomioon, että tiettyjä atsovärejä sisältävistä tekstiili- ja nahkatuotteista saattaa vapautua tiettyjä aromaattisia amiineja, jotka voivat aiheuttaa syöpäriskiä, direktiivillä 2002/61/EY kiellettiin sellaisten atsovärien käyttö, joista saattaa vapautua yhtä tai useampaa määritellyistä 22 aromaattisesta amiinista siten, että niiden pitoisuudet ovat yli 30 ppm lopullisissa tuotteissa eli tekstiili- ja nahkatuotteissa, jotka saattavat joutua pitkäksi aikaa suoraan kosketukseen ihon tai suuontelon kanssa, sekä eräiden näillä aineilla värjättyjen tuotteiden markkinoille saattaminen ihmisten terveyden suojelemiseksi.

6. Saksan liittotasavalta aikoo säilyttää kansallisen kiellon, joka koskee tiettyjä kahdeksan tuoteryhmän sisältämiä atsovärejä, jotka joutuvat pitkäaikaiseen suoraan kosketukseen ihmiskehon kanssa, siltä osin kuin kyse ei ole tekstiilistä tai nahasta, sillä direktiivissä 2002/61/EY mainitaan ainoastaan tekstiili- ja nahkatuotteet, jotka joutuvat pitkäaikaiseen suoraan kosketukseen ihon tai suuontelon kanssa. Vuonna 1994 säädetyn atsovärien kansallisen kiellon tarkoituksena oli estää sellaisten atsovärien suora kosketus ihmiskehon kanssa, jotka voivat hajota syöpää aiheuttaviksi amiineiksi, riippumatta siinä tuotteessa käytetystä aineesta, jonka kanssa kuluttaja joutuu kosketukseen. Saksan liittotasavalta on sitä mieltä, että niiden atsovärien terveysvaara, jotka voivat hajota vahingollisiksi amiineiksi, on olemassa siitä riippumatta, ovatko värjätyt esineet valmistettu tekstiileistä, nahasta tai muusta aineesta. Se katsoo, että luopuminen nykyisestä kuluttajan suojelusta vahingollisilta atsoväreiltä muista aineista kuin tekstiileistä ja nahasta valmistettujen tuotteiden osalta, ei ole terveyden suojelun kannalta hyväksyttävää.

7. Komissio muistuttaa asianomaisia siitä, että tiedoksiantoa koskevat mahdolliset huomautukset, jotka toimitetaan kuukauden kuluttua tämän ilmoituksen julkaisemisesta Euroopan unionin virallisessa lehdessä, saatetaan periaatteessa jättää huomioon ottamatta. Lisäksi komissio varaa oikeuden välittää sille toimitetut huomautukset Saksan liittotasavallalle.

8. Lisätietoja tiedoksiannosta on saatavilla Saksan liittotasavallan viranomaisilta: Dr. Karl-Wolfgang Evers Bundesministerium für Verbraucherschutz, Ernährung und Landwirtschaft Postfach 14 02 70 D - 53107 Bonn Puhelin (49-18 88) 529 46 64 Faksi (49-18 88) 529 49 67 Sähköposti: karl-wolfgang.evers@bmvel.bund.de

Yhteyshenkilö Euroopan komissiossa: Claire Koeniguer Euroopan komissio Yritystoiminnan pääosasto

Yksikkö E3 "Kemikaalit"

AN88 (4/12) B - 1049 Bruxelles/Brussel Puhelin (32-2) 295 91 93 Faksi (32-2) 295 02 81 Sähköposti: claire.koeniguer@cec.eu.int

(1) Neuvoston direktiivi 76/769/ETY, annettu 27 päivänä heinäkuuta 1976, tiettyjen vaarallisten aineiden ja valmisteiden markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten lähentämisestä (EYVL L 262, 27.9.1976, s. 201).

(2) Euroopan parlamentin ja neuvoston direktiivi 2002/61/EY, annettu 19 päivänä heinäkuuta 2002, tiettyjen vaarallisten aineiden ja valmisteiden markkinoille saattamisen ja käytön rajoituksista annetun neuvoston direktiivin 76/769/ETY muuttamisesta yhdeksännentoista kerran (atsoväriaineet) (EYVL L 243, 11.9.2002, s. 15).